Pirkimo dokumentų 4 priedas

TECHNOLOGINIO SPRENDIMO, SKIRTO LIETUVOS ORO ERDVĖS SAUGUMUI UŽTIKRINTI, SUKŪRIMAS, PIRKIMO
[I / II ETAPO] SUTARTIS Nr.__________

20[...] m. [...] [...] d.
Vilnius
[perkančiosios organizacijos pavadinimas], juridinio asmens kodas [...], buveinės adresas [...], kurios duomenys kaupiami ir saugomi Juridinių asmenų registre, atstovaujama [sutartį pasirašančio asmens pareigos, vardas ir pavardė], veikiančio pagal [nurodykite dokumentą, kuris įgalioja pasirašantį asmenį pasirašyti sutartį] (toliau – PO),
ir 
[Dalyvio pavadinimas], juridinio asmens kodas [...], buveinės adresas [...], kurios duomenys kaupiami ir saugomi Juridinių asmenų registre, atstovaujama [sutartį pasirašančio asmens pareigos, vardas ir pavardė], veikiančio pagal [nurodykite dokumentą, kuris įgalioja pasirašantį asmenį pasirašyti sutartį] (toliau – Dalyvis) (toliau kartu vadinami „Šalimis“, o kiekvienas atskirai – „Šalimi“), 
sudarė šią Technologinio sprendimo, skirto Lietuvos oro erdvės saugumui užtikrinti, sukūrimas, pirkimo [I / II etapo] sutartį (toliau – Sutartis) ir susitarė dėl žemiau išvardintų sąlygų. 
1. Sutarties dalykas.
1.1. Šia Sutartimi Dalyvis įsipareigoja šioje Sutartyje nustatyta tvarka ir sąlygomis sukurti Technologinį sprendimą, skirtą Lietuvos oro erdvės saugumui užtikrinti pirkimo prototipą /sukurti Technologinį sprendimą, skirtą Lietuvos oro erdvės saugumui užtikrinti pirkimo produkto bandomąją partiją. 
1.2. Šia Sutartimi PO įsipareigoja šioje Sutartyje nustatyta tvarka ir sąlygomis sumokėti Dalyviui už ir tinkamai, ir laiku sukurtą pirkimo rezultatą. 
1.3. Pirkimo rezultatas ir reikalavimai jo sukūrimui yra numatyti šios Sutarties priede Nr. 1 „Funkcinė specifikacija“. 
2.  Sutarties kaina (kainodaros taisyklės) ir mokėjimo sąlygos.
2.1. Dalyviui už ir tinkamai, ir laiku sukurtą pirkimo rezultatą PO šioje Sutartyje nustatyta tvarka sumoka: I etape – 192.837,46 EUR be PVM; 233.333,33 EUR su PVM; II etape (jeigu Dalyvis į jį patenka) – 1.900.826,45 EUR be PVM; 2.300.000,00 EUR su PVM (toliau apibendrintai vadinama – Kaina). 
2.2. Kaina yra maksimali.  
2.3. Kaina gali būti mažinama, jeigu PO nustato, kad pirkimo rezultatas ar jo techniniai, funkciniai, kiekybės ir kokybės kriterijai neatitinka Sutartyje ir pirkimo dokumentuose nustatytų reikalavimų. Dalyviui mokėtina Kaina mažinama proporcingai pasiektiems rezultatams. Jeigu Dalyvis neįvykdo prievolių pagal Sutartį, Kaina arba jos atitinkama dalis nemokama.
2.4. Kainos mažinimo dydis nustatomas bendru rašytiniu Šalių susitarimu. Minėtas susitarimas tarp Šalių privalo būti pasiektas ne vėliau kaip per 15 (penkiolika) darbo dienų, skaičiuojant nuo PO raštiško kreipimosi į Dalyvį informuojant apie nustatytus neatitikimus ir siūlomą Kainos mažinimo dydį. Šalims nesutarus dėl proporcingai mažinamos Kainos dydžio, PO privalo raštu kreiptis į pirkimus koordinuojančią organizaciją ir prašyti, pasitelkus ekspertus, nustatyti, kokia dalimi Kaina turi būti sumažinta, atsižvelgiant į pasiektus rezultatus. 
2.5. Riziką dėl visų mokesčių (įskaitant pridėtinės vertės mokestį – PVM) ir išlaidų prisiima Dalyvis. Pakitus mokestinei aplinkai ir atsiradus kitiems mokesčiams (tame tarpe PVM) ar išlaidoms, ar dėl bendro kainų lygio pasikeitimo bei paslaugų grupių kainų pokyčių Kaina nebus perskaičiuojama.
2.6. Jeigu PO nustato, kad pirkimo rezultatas ar jo techniniai, funkciniai, kiekybės ir kokybės kriterijai neatitinka Sutartyje ir pirkimo dokumentuose nustatytų reikalavimų, PO turi teisę pareikalauti per protingą terminą, kuris negali būti trumpesnis kaip 5 (penkios) darbo dienos, pašalinti nustatytus neatitikimus. Jeigu neatitikimai per PO nustatytą terminą nepašalinami, taikomos šios Sutarties 2.3 ir 2.4 punktų nuostatos.
2.7. PO sumoka Dalyviui ne didesnį kaip 30 proc. dydžio avansą nuo etapo, kuriame dalyvauja Dalyvis, kainos.
2.8. Dalyvis, norėdamas gauti avansą turi kreiptis į PO dėl avanso išmokėjimo, ne vėliau kaip per 20 darbo dienų nuo Sutarties įsigaliojimo dienos kartu su išankstinio mokėjimo sąskaita PO turi pateikti avanso užtikrinimą – banko arba kredito unijos garantiją arba draudimo bendrovės laidavimo draudimo raštą ne mažesnei kaip 2.7. punkte prašomo avanso dydžio sumai.
2.9. Avanso užtikrinimu bankas arba kredito unija (draudimo bendrovė) privalo neatšaukiamai ir besąlygiškai įsipareigoti ne vėliau kaip per 15 (penkiolika) dienų nuo PO raštiško pranešimo apie Sutarties neįvykdymą ar Sutarties nutraukimą dėl Dalyvio kaltės, sumokėti PO sumą, neviršijančią išmokėto avanso sumos ir užtikrinimo sumos, pinigus pervedant į PO sąskaitą.
2.10. Bankas (draudimo bendrovė) neturi teisės reikalauti, kad PO pagrįstų savo reikalavimą. PO pranešime bankui (draudimo bendrovei) nurodys, kad avanso užtikrinimo suma jam priklauso dėl to, kad PO iš dalies ar visiškai neįvykdė Sutarties sąlygų ir (arba) ji buvo nutraukta dėl PO kaltės ir (arba) Dalyvis negrąžino avanso.
2.11. Avanso užtikrinimo suma turi būti nurodoma ir išmokama eurais.
2.12. Avanso užtikrinimas turi būti surašytas lietuvių arba kita kalba (esant PO prašymui, turi būti pateiktas vertimas į lietuvių kalbą).
2.13. Avanso užtikrinimas, neatitinkantis Sutarties 2.8 – 2.12 punktuose nustatytų reikalavimų, nebus priimamas.
2.14. Sutarties rezultatą PO iš Dalyvio priima pasirašytinai. Priimdama šios Sutarties rezultatą, PO privalo įsitikinti (organizuodama ekspertinį vertinimą), kad pirkimo objektas, jo techniniai, funkciniai, kiekybės ir kokybės kriterijai atitinka Sutartyje ir pirkimo dokumentuose nustatytus reikalavimus ir nepažeistos kitos Sutartyje nustatytos sąlygos. Po to, kai PO priima Dalyvio rezultatą, Dalyvis išrašo priėmimo-perdavimo aktą ir pateikia PO. 
2.15.  PO sumoka Dalyviui, kiekvieno etapo pabaigoje, už suteiktą tinkamą ir Sutarties sąlygas atitinkantį rezultatą ne vėliau kaip per 60 (šešiasdešimt) kalendorinių dienų nuo priėmimo-perdavimo akto ir sąskaitos faktūros gavimo dienos.
2.16. Elektroninę sąskaitą faktūrą, atitinkančią Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (toliau – Europos elektroninių sąskaitų faktūrų standartas), Dalyvis gali pateikti PO pasirinktomis priemonėmis. Europos elektroninių sąskaitų faktūrų standarto neatitinkančią elektroninę sąskaitą faktūrą Dalyvis gali teikti PO tik naudodamasis Sąskaitų administravimo bendrosios informacinės sistemos (toliau – SABIS priemonėmis). PO elektronines sąskaitas faktūras priima ir apdoroja naudodamasis informacinės sistemos SABIS priemonėmis, išskyrus jeigu mobilizacijos, karo ar nepaprastosios padėties atveju yra informacinės sistemos SABIS pažeidimų, dėl kurių negalimas PO ir Dalyvio bendravimas ir keitimasis informacija naudojantis SABIS.
3.  Šalių teisės ir pareigos.
3.1. Dalyvis įsipareigoja sukurti pirkimo rezultatą, vadovaudamasis Sutarties nuostatomis ir teisės aktų reikalavimais ir užtikrinti, kad pirkimo rezultatas atitiks Sutarties priede Nr. 1 „Funkcinė specifikacija“ nurodytus reikalavimus, bei vykdyti visas savo pareigas, kylančias iš šios Sutarties, pagal Sutartyje nustatytą tvarką, veikti sąžiningai ir vykdant savo įsipareigojimus pagal šią Sutartį bendradarbiauti su PO. 
3.2. Dalyvis privalo ne vėliau kaip per 10 (dešimt) darbo dienų nuo Sutarties įsigaliojimo parengti ir pateikti PO suderinimui Sutarties vykdymo grafiką.
3.3. PO organizuos savaitinius susitikimus aptarti Sutarties įgyvendino eigą, kuriuose Dalyvio atstovai privalės dalyvauti.
3.4. PO įsipareigoja ne vėliau kaip per 5 darbo dienas nuo Dalyvio rašytinio prašymo gavimo dienos, pateikti Dalyviui informaciją, dokumentus, duomenis ir suteikti prieigas, kurie yra PO dispozicijoje, valdomi, kontroliuojami arba prie kurių PO turi teisėtą prieigą ir kurie yra pagrįstai reikalingi šios sutarties vykdymui. Tais atvejais, kai Dalyviui reikalinga informacija, dokumentai ar duomenys nėra PO dispozicijoje arba PO neturi teisės ar faktinės galimybės jų pateikti, PO deda protingas ir komerciškai pagrįstas pastangas tokiai informacijai, dokumentams ar duomenims gauti iš trečiųjų asmenų ar kitų šaltinių, tačiau neatsako už jų nepateikimą, jei jų gavimas nepriklauso nuo PO valios ar galimybių. PO, aukščiau nurodytą informaciją, pateikia visiems Dalyviams, pasirašiusiems Sutartį.
3.5. Dalyvis įsipareigoja sudaryti sąlygas PO bei kitoms kompetentingoms institucijoms, kurioms šią teisę suteikia įstatymai ar kiti teisės aktai, Sutarties vykdymo metu ir po Sutarties įvykdymo tikrinti Sutarties įgyvendinimą. 
3.6. Dalyvis, kuris dalyvauja pirkimo II etape, sukūręs rezultatą (inovatyvųjį produktą), įsipareigoja ne vėliau kaip per 2 (dvejus) metus pateikti jį į rinką (pagamintą produktą pritaikyti vartotojo poreikiams ir paruošti pardavimui, t. y. komercializuoti). Dalyvis, pagrįsdamas pateikimą į rinką, PO pateikia patvirtinto balanso kopiją arba kitus inovatyviojo produkto pateikimą į rinką patvirtinančius dokumentus.
3.7. [bookmark: _Ref232405236]Sutarties vykdymui Dalyvis turi teisę pasitelkti / keisti / atsisakyti subtiekėją (-us), bet kuriuo Sutarties vykdymo metu, tačiau apie pasitelkiamą subtiekėją (-us) informuoja PO ir pateikia pirkimo sąlygose nurodytus dokumentus, vertinimui tik gavęs PO raštišką patvirtinimą. PO raštišką patvirtinimą ar pastabas pateiktiems dokumentams apie subtiekėją (-us) pateikia per 5 darbo dienas nuo dokumentų gavimo. Dalyviui norint atsisakyti subtiekėjo (-ų), apie tai Dalyvis privalo raštu informuoti PO ne vėliau kaip prieš 5 darbo dienas iki subtiekėjo (-ų) atsisakymo.
3.8. Dalyvis atsako už tai, kad visą Sutarties vykdymo laikotarpį Dalyvis būtų kompetentingas, patikimas ir pajėgus (įskaitant ūkio subjektų, kurių pajėgumais remiasi Dalyvis) įvykdyti Sutarties reikalavimus:
3.8.1. atitiktų Dalyvių kvalifikacijai pirkimo dokumentuose nustatytus reikalavimus bei neturėtų pirkimo dokumentuose nustatytų pašalinimo pagrindų;
3.8.2. laikytųsi Dalyvio pasiūlyme nurodytų įsipareigojimų, įskaitant, bet neapsiribojant – atitiktų pirkimo dokumentuose nustatytus pasiūlymo vertinimo kriterijus;
3.8.3. Atitiktų nacionalinio saugumo interesus bei nebūtų registruotas (nuolat gyvenantis ar turintis pilietybę) nepatikimomis laikomose valstybėse ar teritorijose (nurodytos pirkimo dokumentuose).
3.9. PO įsipareigoja sumokėti šioje Sutartyje numatytą Kainą Sutartyje nustatyta tvarka ir terminais bei vykdyti visas savo pareigas, kylančias iš šios Sutarties, pagal Sutartyje nustatytą tvarką ir veikti sąžiningai, nepažeisti šios Sutarties ir teisės aktų reikalavimų bei vykdant šią Sutartį bendradarbiauti su Dalyviu. 
3.10. PO ar jo paskirtas atstovas turi teisę gauti iš Dalyvio visą reikiamą informaciją, susijusią su pirkimo rezultato sukūrimu, susipažinti su dokumentais ar informacija, susijusiais su pirkimo rezultatu ir šios Sutarties vykdymu, vykdyti Sutarties vykdymo stebėseną ir patikras vietoje. 
4. Patvirtinimai ir garantijos.
4.1. Kiekviena iš Šalių pareiškia ir garantuoja kitai Šaliai, kad: 
4.1.1. Šalis turi visas teises, įgaliojimus ir patvirtinimus, reikalingus sudaryti ir vykdyti Sutartį;
4.1.2. Šalis atliko visus reikalingus teisinius veiksmus, kad ši Sutartis būtų tinkamai sudaryta ir galiotų, ir turi visus teisės aktais numatytus leidimus, licencijas, darbuotojus, reikalingus Paslaugoms teikti ar gauti; 
4.1.3. šios Sutarties sudarymas bei vykdymas nepažeidžia (i) atitinkamos Šalies įstatų, veiklos dokumentų; (ii) jai taikomų įstatymų ir kitų teisės aktų; (iii) teismo ar kitų valstybės institucijų sprendimų, aktų ar kitų dokumentų, privalomų atitinkamai Šaliai; (iv) atitinkamos Šalies sudarytų sutarčių ar trečiųjų asmenų atžvilgiu prisiimtų vienašalių įsipareigojimų; (v) atitinkamos Šalies kreditorių teisių. 
5.  Atsakomybė.
5.1. Jei Dalyvis dėl savo kaltės vėluoja sukurti galutinį pirkimo rezultatą per Sutartyje nustatytą laikotarpį, PO gali, be raštiško įspėjimo ir neprarasdama teisės į kitas savo teisių gynimo priemones pagal Sutartį, pareikalauti 0,02 proc. dydžio delspinigių nuo Kainos už kiekvieną uždelstą dieną, skaičiuojant nuo Sutartyje pirkimo rezultato sukūrimo laikotarpio pabaigos iki dienos, kai vėluojamas pirkimo rezultatas buvo faktiškai sukurtas ir perduotas. Delspinigiai gali būti išskaičiuojami iš Dalyviui mokėtinos Kainos.
5.2. Neatlikusi mokėjimo nustatytais terminais, PO, Dalyviui pareikalavus, privalo sumokėti 0,02 procento dydžio delspinigius nuo laiku nesumokėtos Kainos sumos už kiekvieną uždelstą dieną.
5.3. Jeigu Dalyvis pažeidžia Sutarties 3.7 punkte nustatytą pareigą ir pasitelkia naują subtiekėją negavęs PO raštiško sutikimo, Dalyvis privalo PO sumokėti 5.000,00 EUR dydžio baudą. Baudos sumokėjimas neatleidžia Dalyvio nuo pareigos pašalinti pažeidimą.
5.4. Jeigu Dalyvis nepratęsia ar nepateikia Sutartyje ir pirkimo dokumentuose numatyto Sutarties įvykdymo užtikrinimo per PO nustatytą terminą, Dalyvis privalo PO sumokėti 5.000,00 EUR dydžio baudą. Baudos sumokėjimas neatleidžia Dalyvio nuo pareigos pateikti tinkamą Sutarties įvykdymo užtikrinimą.
5.5. Delspinigių ar baudų sumokėjimas neatleidžia Šalių nuo pareigos vykdyti šioje Sutartyje prisiimtus įsipareigojimus. 
5.6. Jei Dalyvis negali laiku ir (ar) tinkamai įvykdyti šioje Sutartyje numatytų įsipareigojimų dėl PO kaltės (vėluoja pateikti reikalingą informaciją ar dokumentus) ir (ar) nuo PO priklausančių aplinkybių (nesudaro galimybių atliktų bandymų) ir (ar) dėl kitų nuo Dalyvio nepriklausančių aplinkybių, Dalyviui netaikoma šioje Sutarties dalyje numatyta atsakomybė ir neskaičiuojami delspinigiai. 
5.7. Šalis, nevykdanti ar netinkamai vykdanti savo įsipareigojimus pagal Sutartį, privalo atlyginti kitai Šaliai visus dėl to padarytus tiesioginius nuostolius. 
5.8. Visais atvejais Sutarties Šalis pagal Sutartį atlygina tik tiesioginius nuostolius, o atlyginamų nuostolių dydis negali viršyti Kainos. Šis atsakomybės ribojamas netaikomas tais atvejais, kai nuostoliai kyla dėl Sutarties Šalies tyčinių veiksmų ar didelio neatsargumo. 
5.9. Esminiais Sutarties pažeidimais laikomi šie atvejai:
5.9.1. Dalyvis vėluoja įvykdyti Sutartį ilgiau kaip 30 kalendorinių dienų;
5.9.2. Dalyvis nepateikia Sutarties įvykdymo užtikrinimo arba vėluoja pratęsti Sutarties įvykdymo užtikrinimą daugiau nei 10 kalendorinių dienų;
5.9.3. Dalyvis nebeatitinka Sutarties 3.8.3 punkte ir (ar) Pirkimo dokumentuose nustatytų nacionalinio saugumo reikalavimų.
5.10. Nustačiusi esminį Sutarties pažeidimą, PO turi teisę vienašališkai nutraukti Sutartį ir reikalauti atlyginti dėl pažeidimo patirtus tiesioginius nuostolius.
6.  Sutarties galiojimas, keitimas, pratęsimas ir nutraukimas. 
6.1. Sutartis laikoma sudaryta, kai (pirma) ją pasirašo abi šalys, ir (antra) pateikiamas Sutarties įvykdymo užtikrinimas. Sutartis galioja iki įsipareigojimų tinkamo visiško įvykdymo, bet I etapas per 4 mėnesius, o II etapas per 6 mėnesius. 
6.2. Sutarties sąlygos, kol Sutartis galioja, negali būti keičiamos, išskyrus tokias Sutarties sąlygas, kurias pakeitus nebūtų pažeisti pirkimų principai. Sutarties keitimai, pratęsimai įforminami papildomu susitarimu, pasirašomu abiejų Sutarties Šalių. 
6.3. Šalių abipusiu rašytiniu susitarimu tiek I etapo, tiek II etapo Sutartis (jeigu Dalyvis į jį patenka) gali būti pratęsta po 1 (vieną) kartą 2 (dviem) mėnesiams.
6.4. Sutartis gali būti nutraukiama rašytiniu Šalių susitarimu arba vienašališkai. 
7.  Nenugalimos jėgos aplinkybės. 
7.1. Šalis nėra laikoma atsakinga už bet kokių įsipareigojimų pagal šią Sutartį neįvykdymą ar netinkamą įvykdymą, jeigu Šalis įrodo, kad tai įvyko dėl aplinkybių, kurių Šalis negalėjo kontroliuoti ir protingai numatyti, išvengti ar pašalinti jokiomis priemonėmis, pavyzdžiui, Lietuvos Respublikos vyriausybės sprendimai ir kiti aktai, kurie turėjo poveikį Šalies veiklai, politiniai neramumai, streikai, paskelbti ir nepaskelbti karai, kiti ginkluoti susirėmimai, gaisrai, potvyniai, kitos stichinės nelaimės (toliau – Nenugalimos jėgos aplinkybės). Esant nenugalimos jėgos aplinkybėms, Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų įsipareigojimų neįvykdymą ar netinkamą įvykdymą, o įsipareigojimų vykdymo terminas pratęsiamas.
7.2. Šalis, prašanti ją atleisti nuo atsakomybės, privalo pranešti kitai Šaliai raštu apie Nenugalimos jėgos aplinkybes nedelsdama, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas. 
7.3. Pagrindas atleisti Šalį nuo atsakomybės atsiranda nuo Nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo atlyginti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo. 
7.4. Jei Nenugalimos jėgos aplinkybės trunka ilgiau kaip 30 (trisdešimt) kalendorinių dienų, bet kuri Šalis turi teisę nutraukti Sutartį įspėdama apie tai kitą šalį prieš ne vėliau kaip prieš 10 (dešimt) kalendorinių dienų iki Sutarties nutraukimo dienos. 
8.  Sutarties vykdymo užtikrinimas. 
8.1. Sutarties įvykdymo užtikrinimo sąlygos nurodytos pirkimo dokumentuose.
9. Naudojimasis intelektinės nuosavybės teisėmis. 
9.1. Intelektinės nuosavybės objektai, kurie sukuriami ar atsiranda Dalyviui dalyvaujant pirkime ir (ar) teikiant Mokslinių tyrimų ir eksperimentinės plėtros (toliau – MTEP) paslaugas arba prieš tai, jeigu juos Dalyvis naudoja per pirkimą ir (ar) teikdamas MTEP paslaugas, priklauso Dalyviui. 
9.2. Dalyvis privalo suteikti PO neribotą teisę neatlygintinai naudotis pirkimo metu sukurtais intelektinės nuosavybės objektais, o trečiosioms šalims – neišimtinę teisę (pavyzdžiui, licenciją veikti rinkos sąlygomis). 
9.3. PO įgyja teises į pirkimo metu sukurtus intelektinės nuosavybės objektus tais atvejais, kai Dalyvis naudoja intelektinės nuosavybės objektus pažeisdamas viešąją tvarką arba nekomercializuoja ikiprekybinio pirkimo metu sukurto produkto per 2 (dvejus) metus nuo Sutarties rezultato perdavimo PO sutartyje nustatyta tvarka. Pasibaigus aukščiau šiame punkte nurodytam terminui ir PO pareikalavus, Dalyvis turi pateikti komercializavimo dokumentus, nurodytus Sutarties 3.6. punkte. Dokumentai turi būti pateikti ne vėliau kaip per 1 mėnesį nuo PO reikalavimo pateikimo, priešingu atveju bus laikoma, kad Dalyvis nekomercializavo pirkimo metu sukurto produkto Sutartyje nustatytu terminu ir PO įgyja teises į pirkimo metu sukurtus intelektinės nuosavybės objektus kitą dieną po termino pabaigos.
9.4. Intelektinės nuosavybės objektai, kurie sukuriami ar atsiranda Dalyviui dalyvaujant pirkime negali būti parduodami nepatikimoms valstybėms ar teritorijoms (nurodytos pirkimo dokumentuose).
9.5. Jeigu Dalyvis bankrutuoja, likviduoja, tuomet Dalyvis turi PO perduoti objekto intelektinę nuosavybę.

10. Naudojimasis materialiąja pirkimo metu sukurta nuosavybe.
10.1. Jeigu Dalyvio pirkime sukurti pirkimo rezultatai yra neatsiejamai susiję materialiąja nuosavybe (bandomoji inovatyviojo produkto partija), Dalyvis privalo perduoti šią nuosavybę PO (jeigu raštiškai nesusitariama kitaip).  
10.2. Apie materialiosios nuosavybės perdavimą pažymima pirkimo rezultato priėmimo-perdavimo akte.  
11. Konfidenciali informacija.
11.1. Šalys susitaria laikyti šią Sutartį (išskyrus Sutarties sudarymo faktą) bei visą jos pagrindu viena kitai perduodamą informaciją paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos jokiai trečiai šaliai, kuriems nėra būtina šią informaciją naudoti jų darbo tikslais. 
11.2. Šalis turi teisę atskleisti kitos Šalies konfidencialią informaciją šiais atvejais:
11.2.1. konfidencialios informacijos atskleidimas yra būtinas tinkamam Šalies teisių ar pareigų pagal Sutartį įgyvendinimui – tačiau tokiu atveju informaciją galima atskleisti tik ta apimtimi, kiek tai yra reikalinga sutartinių teisių ar pareigų įgyvendinimui, ir tik tokiems tretiesiems asmenims, kuriems būtina, su sąlyga, kad konfidencialią informaciją gaunantys tretieji asmenys prisiima tokius pačius konfidencialumo įsipareigojimus, kokie yra nustatyti šioje Sutartyje. Jeigu tretieji asmenys atskleidžia konfidencialią informaciją, Šalis atsako už jų veiksmus kaip už savo;
11.2.2. konfidencialią informaciją yra būtina atskleisti pagal įstatymų bei kitų teisės aktų reikalavimus, įskaitant atvejus, kai to reikalauja viešojo administravimo subjektai, taip, kaip jie apibrėžti Lietuvos Respublikos viešojo administravimo įstatyme.
11.3. Prieš atskleisdama konfidencialią informaciją, Šalis privalo informuoti kitą Šalį (tiek, kiek tai nedraudžiama pagal įstatymus bei kitus teisės aktus) apie būtinybę arba gautą viešojo administravimo subjekto reikalavimą atskleisti konfidencialią informaciją ir imtis protingų priemonių, siekdama užtikrinti atskleistos informacijos konfidencialumą.
11.4. Šalis atsako:
11.4.1. už bet kokį neteisėtą, įskaitant atsitiktinį, kitos Šalies konfidencialios informacijos ar bet kurios jos dalies atskleidimą ar perdavimą arba konfidencialios informacijos neteisėtą naudojimą;
11.4.2. už tai, kad nesiėmė visų protingų veiksmų, kad išsaugotų ir apsaugotų kitos Šalies konfidencialią informaciją ar bet kurią jos dalį, užkirstų kelią tolesniam jos neteisėtam atskleidimui, perdavimui ar naudojimui.
11.5. Šalis, nepagrįstai atskleidusi kitos Šalies konfidencialią informaciją, privalo sumokėti kitai Šaliai 10.000,00 Eur dydžio baudą.
12. Kitos sąlygos. 
12.1. Šalys pripažįsta, kad sudarydamos šią Sutartį išreiškia savo valią būti saistomomis šios Sutarties. 
12.2. Sutartis yra sudaryta bei turi būti vykdoma ir aiškinama pagal Lietuvos Respublikos įstatymus ir jai taikoma Lietuvos Respublikos teisė. 
12.3. Jei bet kuri Sutarties nuostata tampa ar pripažįstama visiškai ar iš dalies negaliojančia, tai neturi įtakos kitų Sutarties nuostatų galiojimui. 
12.4. Ginčai sprendžiami derybų būdu, o nepavykus išspręsti ginčo per 30 (trisdešimt) kalendorinių dienų nuo ginčo pradžios dienos (ginčo pradžios diena laikoma diena, kai viena Sutarties Šalis gauna kitos Šalies Sutartyje nustatyta tvarka pateiktą pretenziją), jis bus nagrinėjamas įstatymų nustatyta tvarka kompetentingame teisme. 
12.5. Šalys susitaria, kad visas susirašinėjimas tarp Šalių bus vykdomas lietuvių kalba. Visi pranešimai ir kitas susirašinėjimas, kuriuos Šalis gali pateikti kitai Šaliai pagal šią Sutartį, bus laikomi galiojančiais ir įteiktais tinkamai, jeigu yra gautas patvirtinimas apie gavimą arba išsiųsti registruotu paštu, el. paštu Šalių Sutartyje nurodytais adresais, kitais adresais, kuriuos nurodė viena Šalis, pateikdama pranešimą. 
12.6. Jei pasikeičia Šalies adresas ir (ar) kiti kontaktiniai ar atsiskaitymo duomenys, Šalis privalo informuoti kitą Šalį apie įvyksiantį tokių duomenų pasikeitimą, pranešdama ne vėliau kaip per 3 (tris) darbo dienas. Jei Šalis nesilaiko pranešimo pareigos, laikoma, kad kita Šalis tinkamai įvykdė savo pareigas, jei jas vykdė remdamasi paskutiniais jai žinomais kontaktiniais ir (ar) atsiskaitymo duomenimis. 
12.7. Ši Sutartis pasirašyta kvalifikuotu elektroniniu parašu ir saugoma elektroninių ryšių priemonėmis. 
12.8. Jeigu kas nors yra pirkimo dokumentuose ir to nėra Sutartyje, tai tokia (-os) sąlyga (-os) yra privaloma (-os).
12.9. Neatskiriama šios Sutarties dalis yra priedas Nr. 1 „Funkcinė specifikacija, priedas Nr. 2 „Dalyvio pasiūlymas“.

12.10. Atsakingi asmenys:
	12.10.1. PO kontaktiniai asmenys, atsakingi už Sutarties vykdymą, priėmimą
	(nurodyti padalinį / skyrių, pareigas, vardą, pavardę, tel., el. paštą)

	12.10.2. Dalyvio kontaktiniai asmenys, atsakingi už Sutarties vykdymą
	(nurodyti padalinį / skyrių, pareigas, vardą, pavardę, tel., el. paštą)

	[pavadinimas]
Juridinio asmens kodas: [...]
Adresas: [...]
El. paštas: [...]
Tel.: [...]
Faksas: [...]
[...] bankas, kodas [...] 
Sąsk.: [...]

